Brækhus slått ut av sykdom - tittelkampen utsatt
Kampen går i danske Frederikshavn, og skulle egentlig gått 17. mars. - Jeg er veldig trist på vegne av alle fans som har kjøpt billett, sier Brækhus i en pressemelding. Det er en betennelse i mandlene som har satt Brækhus ut av spill. - Jeg ville elsket å gå i ringen 17. mars, men legene har gitt meg forbud mot å trene i åtte dager. Da VG Nett møtte Brækhus 11. februar i forbindelse med pressekonferansen der hun viste seg sammen med Mathis, stilte hun med sort lue og matchende skjerf. - Jeg er litt nervøs for å bli syk. Jeg har ikke råd til å bli syk, sa hun. Kampen betegnes som tidenes største kvinnelige boksekamp. Mathis er regnet for å være verdens beste kvinnelige bokser uansett vektklasse, og nå er målet hennes å kapre de tre VM-beltene til Brækhus. Fra treningsbasen i franske Nancy, uttrykker Mathis bare delvis sympati for sin norske motstander. - Jeg håper Cecilia blir raskt frisk. Jeg var klar for å slå henne 17. mars, og jeg er klar for å slå henne 21. april. Det gir fem ekstra uker til å se på beltene sine før jeg tar dem fra henne. - Stevnet kommer fortsatt til å gå i Arena Nord, og Viasat er innforstått at det må bli en utsettelse. Alle formaliteter er i orden i så måte, sier promotor Nisse Sauerland. Kampoppsettet på stevnet 21. april vil bli akkurat det samme som var satt for Nordic Fight Night-stevnet om tre uker. Patrick Nielsen, svensken Erik Skoglund og danske Reda Zam Zam kommer til å bokse. Det betyr at det kommer til å bli to store Sauerland-stevner i Danmark i løpet av en uke midt i mars, for 14. april skal Mikkel Kessler bokse VM-kamp i Parken i København. Andreas Evensen håper å kunne komme med på det stevnet, melder NTB.
Cecilia Brækhus (30) er blitt syk. Derfor er tittelkampen mot Anne-Sophie Mathis (34) utsatt til 21. april.